8. Forslag til model for pleje- og omsorgsforløb efter høring (Åben)
Tidl. politisk behandling SS-U, 04.03.25, pkt.1
Forventet sagsgang
SS-U, ØK, BY
Lovgrundlag
Ældreloven §§ 9, 10 og 11
SAGENS INDHOLD
Byrådet skal i denne sag tage stilling til forslag til model for pleje- og omsorgsforløb i 
forbindelse med, at den nye ældrelov træder i kraft 1. juli 2025. Forslaget til pleje- og 
omsorgsforløb har været i høring hos Ældrerådet. 
Ældreloven er den nye lov for ældrepleje og -omsorg, som beskriver de lovgivningsmæssige rammer for 
fremtidens ældrepleje med afsæt i tre bærende værdier:

Den ældres selvbestemmelse

Tillid til medarbejdere og den borgernære ledelse

Et tæt samspil med pårørende, lokale fællesskaber og civilsamfund.
Ældreloven omfatter borgere, som har nået folkepensionsalderen, og som har behov for pleje og omsorg 
til varetagelsen af den daglige livsførelse på grund af nedsat funktionsevne, der er opstået i forbindelse 
med borgerens aldring. Loven omfatter også borgere under folkepensionsalderen, når det efter en samlet 
vurdering af borgerens livssituation vurderes, at behovet for pleje og omsorg til varetagelse af den daglige 
livsførelse svarer til det behov, som ældre borgere, der har nået folkepensionsalderen, kan have.
Med ældreloven indføres helhedspleje, som indebærer, at hjælpen og plejen skal tilbydes som et 
sammenhængende pleje- og omsorgsforløb, hvor forløbet er tilpasset efter borgerens aktuelle behov. 
Helhedspleje omfatter personlig hjælp og pleje, praktisk hjælp samt genoptræning, som ikke sker i 
tilknytning til en sygehusindlæggelse. Fra 2027 bliver sygeplejen også en del af helhedsplejen. Alle forløb 
skal gives med et forebyggende, rehabiliterende og vedligeholdende sigte. 
Pleje- og omsorgsforløbene skal udgøre en ramme for hjælpen til borgeren. Fremfor den nuværende 
tildeling af enkeltydelser, vil der efter ældreloven tildeles et forløb til borgeren, hvor der er plads til løbende 
at justere i hjælpen, uden, at visitationen skal træffe afgørelse om ny ydelse hver gang. Det er 
kommunalbestyrelsen, som træffer beslutning om, hvilken model for pleje- og omsorgsforløb, der skal 
tilbydes målgruppen i kommunen. Pleje- og omsorgsforløbene erstatter den tidligere kvalitetstandard for 
borgere over folkepensionsalderen. Den eksisterende kvalitetsstandard vil blive tilpasset således den 
fremadrettet kun målrettes borgere, der modtager hjælp og støtte efter serviceloven. 
Bertil Danielsen indebærer, at hjælpen i pleje- og omsorgsforløbene skal kunne leveres af én og samme 
leverandør. Private leverandører skal derfor på lige fod med de kommunale leverandører fra 1. juli 2025 
kunne levere praktisk hjælp, personlig pleje og genoptræning.
Social og Sundhed har forud for udarbejdelse af forslag til pleje- og omsorgsforløb defineret en række 
kriterier, som har været udgangspunkt for sammensætningen af de foreslåede forløb:
[adresse]: EMN-2024-02794
Dok-ID: 3879920
Sagsbehandler: ljens
Byråd
29. april 2025  19:00

Forløbene skal være forståelige
Det skal være nemt og tydeligt for borgere og pårørende, hvordan den enkelte borger får tildelt hjælp. 
Det skal være nemt og tydeligt for medarbejderne i hjemmeplejen at forklare borgere og pårørende, 
hvad hjælpen indeholder. 

Fælles fagligt fundament
Forløbene skal bygge på et fagligt fundament ved brug af en systematisk og velafprøvet metode til at 
vurdere borgerens ressourcer og behov for hjælp.

Balance mellem styring og selvbestemmelse
Der skal være en god balance mellem sikker økonomistyring, og at der i forløbene er rum til 
selvbestemmelse for den enkelte borger. 

Forløbene skal kunne understøttes i fagsystemer
Forløbene skal understøttes af fagsystemer og med mulighed for dokumentation, der skal anvendes 
af både kommunale og private leverandører.
Forslaget til pleje- og omsorgsforløb består af otte forløb til borgere i eget hjem i [adresse]. 
Forløbene benævnes 1.a, 1.b, 2.a, 2.b, 3.a, 3.b, 4.a, 4.b. Borgere på kommunens plejecentre tildeles et 
særskilt forløb kaldet ”Plejecenter-forløb”. Beskrivelse af forslag til model for pleje- og omsorgsforløb er 
vedhæftet som bilag.
Til vurdering af borgerens ressourcer og behov for hjælp anvendes ”Funktionsevnevurdering” og 
”Skrøbelighedsscore (Clinical Frailty Score)”, der giver forløbene et fælles fagligt fundament. Begge 
metoder er evidensbaserede og velkendte på ældre- og sundhedsområdet. Forløbene er opbygget med en 
trinvis stigning, hvor behov for støtte er mindst ved første forløb (forløb 1.a) og størst ved det sidste (forløb 
4.b). Forløb 1.a tildeles borgere, der udelukkende har behov for hjælp til rengøring. De øvrige forløb 
indeholder alle mulighed for at modtage hjælp til personlig hjælp og pleje, praktisk hjælp samt 
genoptræning. Sygeplejen bliver som nævnt først en del af helhedsplejen fra 2027, men konkrete 
sygeplejeydelser (hjælp til medicingivning, kompressionstrømper og øjendrypning) vil være indeholdt i 
forløbene fra 1. juli 2025. Da pleje- og omsorgsforløbene giver borgerne mulighed for selv at vælge 
aktiviteter inden for forløbene, vil klippekort ikke længere fungere som en selvstændig ordning. 
Ressourcerne fra klippekortordningen forbliver imidlertid på området til forløbene.
VURDERING
Social og Sundhed vurderer, at forslaget til model for pleje- og omsorgsforløb afspejler ældrelovens 
ambitioner omkring helhedspleje og de værdier, der knytter sig hertil. 
Forløbene baseres på velafprøvede metoder, der på den ene side sikrer en solid faglig vurdering af 
borgernes behov og samtidig efterlader rum til borgerens selvbestemmelse. 
Ældrelovens indførelse medfører ændringer i medarbejdernes opgaver og ansvar i hjemmeplejen. 
Fremadrettet skal medarbejderne i højere grad være i dialog med borgerne om, hvordan hjælpen bedst 
udføres. Der forventes derfor at være behov for at understøtte medarbejderne i denne opgave, samt tilbyde 
kompetenceudvikling af både ledere og medarbejdere. 
Forslaget til model vurderes at rumme en god balance mellem på den ene side at sikre øget 
selvbestemmelse for borgerne, uden på den anden side at gå væsentligt på kompromis med styringen af 
udgifterne på området. Udviklingen vil blive fulgt løbende for at sikre, at denne balance fastholdes.   
Samlet set vurderer Social og Sundhed, at forslaget til model imødekommer ovenstående kriterier.
På baggrund af Social- og Sundhedsudvalgets drøftelse af modellen før høring, blev der protokolleret et 
ønske om at fastholde klippekortordningen som en selvstændig ordning. 
Forslag til model for pleje- og omsorgsforløb har været i høring hos Ældrerådet i perioden 5. - 19. marts 
2025. Ældrerådets høringssvar er vedlagt som bilag. 
Ældrerådet takker for god åbenhed og tillid med inddragelse tidligt i processen og glædes over ældrelovens 
bærende værdier. Derudover vurderer Ældrerådet, at kriterierne for forslag til model er gode og væsentlige 
grundpiller for den fremtidige ældrepleje. 
Ældrerådet bemærker i høringssvaret, at de ønsker at fastholde de ydelser, som borgerne har haft adgang 
til via klippekortordningen. Samtidig ønsker de ikke en bureaukratisk model for klippekort. 
Social og Sundhed vurderer, at der er mulighed for enten at fastholde klippekortet som en selvstændig 
ordning, eller at integrere brugen af klippekort som en del af pleje- og omsorgsforløbene. 
Fastholdes ordningen som selvstændig løsning, vil der være behov for, at Visitationen særskilt vurderer 
borgerens adgang til klippekort og træffer afgørelse i hvert enkelt tilfælde. Herefter vil det være nødvendigt 
med registrering af brug af klippekort, såfremt muligheden for opsparing skal opretholdes. 
Integreres klippekort som en del af et samlet forløb, vurderer Social og Sundhed, at borgerne fortsat kan 
få hjælp til de samme aktiviteter som hidtil. Social og Sundhed medgiver, at de konkrete ydelser ikke har 
været nævnt som eksempler, der fremgår af modelbeskrivelsen. Eksempler fra den nuværende 
klippekortordning kan tilføjes, uden at listen dog af den grund vil være udtømmende. En integreret løsning 
vil fortsat give mulighed for, at ordningen kan understøtte borgerens selvbestemmelse og en hverdag med 
fokus på både pleje og generel trivsel.
Målgruppen for klippekort i den nuværende ordning er de svageste borgere, og Social og Sundhed 
vurderer, at med indførelsen af pleje- og omsorgsforløb vil det være borgere, der tildeles et 3.a forløb og 
opefter, der vil være den fremtidige målgruppe for ordningen med klippekort. 
Ældrerådet efterspørger synlighed ift., at indholdet i Værdighedspolitikken også er grundlaget for fremtidig 
praksis. Social og Sundhed gør opmærksom på, at formålet er angivet i ældreloven §1:”Loven har til formål 
at tilvejebringe rammerne for en ældrepleje, der med udgangspunkt i den enkelte persons aktuelle 
livssituation og behov understøtter en alderdom, som er præget af mest mulig livsglæde, selvhjulpenhed 
og tid til omsorg og nærvær.” Derudover er visionen for Social og Sundhed i [adresse] ”Sammen 
om et sundt og værdigt liv” medvirkende til at sikre, at værdighed også fremadrettet vil være et vigtigt 
pejlemærke for ældreplejen. 
Ældrerådet gør opmærksom på, at ældrelovens §15 giver mulighed for at tilbyde en ordning med 
robotstøvsuger. Byrådet i [adresse] har jf. den gældende kvalitetsstandard tidligere truffet beslutning om, 
at der ikke kan modtages hjælp til støvsugning, hvis en robotstøvsuger kan betjenes. Borgerne skal selv 
stå for indkøb og drift af robotstøvsugeren. Social og Sundhed foreslår, at denne ordning fastholdes. 
Ældrerådet efterspørger en tidsfrist for evaluering af forløbene. Social og Sundhed foreslår, at der senest 
1. januar 2027 foretages en evaluering af den samlede model for pleje- og omsorgsforløb. 
Ældrerådet spørger til, hvilke klageadgange og muligheder der foreligger ved overgangen til de nye forløb. 
Jf. ældrelovens §30 er det muligt at indbringe en afgørelse om tildeling af forløb til Ankestyrelsen. Social 
og Sundhed skal dog gøre opmærksom på, at afgørelse om, at en indsats flyttes fra serviceloven til 
ældreloven ikke kan påklages til Ankestyrelsen (ældrelovens §30, stk.2). 
ØKONOMI
Tidsangivelsen og dermed resursetildelingen til de otte forløb vil blive beregnet med baggrund i den 
nuværende gennemsnitlige tid pr. borger i de enkelte forløb. Det forventes derfor, at de otte forløb kan 
afholdes indenfor den nuværende økonomiske ramme. Det ændrede styringsgrundlag, hvor 
medarbejderne i højere grad sammen med borgerne fastlægger niveauet for hjælp, kræver dog en fortsat 
tæt og løbende økonomiopfølgning på området. I den sammenhæng skal styringsredskaberne tilpasses, 
så der afregnes i forløb frem for i enkeltydelser. Desuden skal styringsredskaberne tilpasses den enkelte 
udfører, som vil skulle håndtere en løbende ændring i hjælpen hos borgeren afhængig af dialog mellem 
den udførende medarbejder og borgeren. 
Forløbet på kommunens plejecentre forventes tilsvarende at kunne afholdes inden for den nuværende 
økonomiske ramme og resursetildeling på kommunens plejecentre.
Erfaringer fra Videnscenter for Velfærd (VIVE) såvel som andre kommuner viser, at der i indkøringsfasen 
af de nye pleje- og omsorgsforløb vil være et øget forbrug ved denne omstilling. Det vil Social og Sundhed 
følge tæt for løbende at sikre den nødvendige tilpasning. 
INDDRAGELSE
24. januar 2025 blev der afholdt en workshop med Ældrerådet. Her blev Ældrerådet orienteret om arbejdet 
med udarbejdelse af pleje- og omsorgsforløb og kom med input til forløbene, samt hvordan forløbene 
kommunikeres til borgerne. 
Sagen har været sendt i høring hos Ældrerådet.
INDSTILLING
Direktøren for Social og Sundhed indstiller til Byrådet:
1.
At forslag til model for pleje- og omsorgsforløb i [adresse] godkendes.
2.
At klippekortordningen fastholdes som selvstændig ordning.
BESLUTNING
Social- og Sundhedsudvalget, 1. april 2025:
Fraværende: Ingen
Indstilles godkendt.
Økonomiudvalget, 22. april 2025:
Fraværende: Zehnia Johansen
Indstilles godkendt.
Byrådet, 29. april 2025:
Fraværende: ingen
Godkendt.
Bilag

Ældrerådets Høringssvar vedr. ny ældrelov (3880025)

Notat om forslag til model for pleje- og omsorgsforløb  (3884215)
